
Kvantumbitek és kvantumműveletek újszerű megjelenítése fraktálokkal

A kvantuminformatika, vagyis a kvantummechanikai elveken működő információkezelés, továbbítás és feldolgozás jelentősége a Moore-törvény alapján a közeljövőben növekedni fog. Ennek ellenére a kvantummechanika híres arról, hogy nem intuitív és nehezen átlátható, amin sokat segítene egy általánosan alkalmazható vizualizációs módszer.
A jelenleg legelterjedtebb vizualizációs eljárás az úgynevezett Bloch-gömbökön alapszik, ezt azonban csupán egyetlen kvantumbit megjelenítésére tervezték, így nem képes a kvantumbitek egymásra hatásának megjelenítésére, és nem alkalmas a kvantuminformatika egyik legfontosabb jelenségének, az összefonódottságnak a vizsgálatára.
Mi ebben a dolgozatban egy újfajta megjelenítési módot mutatunk be, ami lehetővé teszi sokbites kvantumregiszterek, kvantumműveletek és egyszerűbb mérések vizualizálását. Az eljárásunk téglalapokat és fekete-fehér színezést alkalmaz alapegységként, és rekurzívan felépülő, önhasonló véletlen fraktálokat eredményez. Az önhasonlóság lehetővé teszi, hogy tetszőleges részrendszert azonos logikával vizsgáljunk, az alakzatok komplexitásának növekedése a bitek számának függvényében pedig lépést tart a regiszter információtartamának növekedésével. A tenzorszorzás a módszerrel könnyen reprezentálható, ami lehetővé teszi az összefonódottság és szétválaszthatóság vizsgálatát.
A módszer a bonyolult fogalmak és műveletek megjelenítése mellett kapcsolatot teremt a kvantuminformatika, fraktálok és bináris fák között. A jövőben ez a kapcsolat lehetővé teheti, hogy bizonyos matematikai problémákat, melyeket az egyik tudományágban nehezen vagy egyáltalán nem lehet megoldani, a másik eszköztárával oldjunk meg.



